Document ID: 32015D0074

DEĊIŻJONI TA' IMPLIMENTAZZJONI TAL-KUMMISSJONI (UE) 2015/74
tat-3 ta' Diċembru 2014
li tadotta t-tmien aġġornament tal-lista tas-siti ta' importanza Komunitarja għar-reġjun bijoġeografiku Mediterranju
(notifikata bid-dokument C(2014) 9098)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni tal-ħabitat naturali u tal-fawna u l-flora (1) selvaġġa, u b'mod partikolari t-tielet subparagrafu tal-Artikolu 4(2) tagħha,
Billi:
(1)
Ir-reġjun bijoġeografiku Mediterranju msemmi fl-Artikolu 1(c)(iii) tad-Direttiva 92/43/KEE huwa magħmul mit-territorji tal-Unjoni tal-Greċja, ta' Ċipru, skont l-Artikolu 1 tal-Protokoll Nru 10 tal-Att tal-Adeżjoni (2) tal-2003, u ta' Malta, u partijiet mit-territorji tal-Unjoni ta' Spanja, ta' Franza, l-Italja, il-Portugall u l-Kroazja, u, skont l-Artikolu 355(3) tat-Trattat, it-territorju ta' Ġibiltà li r-relazzjonijiet esterni tagħha jaqgħu taħt ir-responsabbiltà tar-Renju Unit, kif speċifikat fil-mappa bijoġeografika approvata fl-20 ta' April 2005 mill-kumitat stabbilit bl-Artikolu 20 ta' dik id-Direttiva (“il-Kumitat dwar il-Ħabitats”).
(2)
Il-lista inizjali tas-siti ta' importanza Komunitarja għar-reġjun bijoġeografiku Steppiku, skont it-tifsira tad-Direttiva 92/43/KEE, ġiet adottata bid- Deċiżjoni tal-Kummisjoni 2006/613/KE (3). Din il-lista ġiet aġġornata l-aħħar bid-Deċiżjoni ta' Implimentazzjoni tal-Kummissjoni 2013/739/UE (4).
(3)
Is-siti inklużi fil-listi ta' importanza Komunitarja għar-reġjun bijoġeografiku Mediterranju jiffurmaw parti min-netwerk Natura 2000, li huwa element essenzjali tal-ħarsien tal-bijodiversità fl-Unjoni. Biex isir aktar progress fit-twaqqif reali tan-netwerk Natura 2000 u fil-kuntest tal-adattament dinamiku ta' dak in-netwerk, il-listi tas-siti ta' importanza Komunitarja jiġu riveduti regolarment.
(4)
Sa minn Ottubru 2012, l-Istati Membri pproponew siti addizzjonali ta' importanza Komunitarja għar-reġjun bijoġeografiku Mediterranju fi ħdan it-tifsira tal-Artikolu 1 tad-Direttiva 92/43/KEE. L-Istati Membri ressqu wkoll bidliet fl-informazzjoni li għandha x'taqsam mas-siti li jkunu jinsabu fil-lista tas-siti ta' importanza Komunitarja għar-reġjun bijoġeografiku Mediterranju.
(5)
Abbażi tal-abbozz tal-lista mfassla mill-Kummissjoni bi ftehim ma' kull wieħed mill-Istati Membri kkonċernati, li jidentifika wkoll is-siti li għandhom tipi ta' ħabitats naturali ta' prijorità jew speċijiet ta' prijorità, għandha tiġi adottata lista aġġornata ta' siti magħżulin bħala siti ta' importanza Komunitarja għar-reġjun bijoġeografiku Mediterranju. L-Artikoli 4(4) u 6(1) tad-Direttiva 92/43/KEE japplikaw għal siti inklużi reċentement.
(6)
L-għarfien dwar l-eżistenza u t-tqassim tat-tipi ta' ħabitats naturali u tal-ispeċijiet qiegħed jevolvi kontinwament minħabba s-sorveljanza mwettqa skont l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla tas-siti fil-livell tal-Unjoni saru bl-użu tal-aqwa informazzjoni disponibbli bħalissa.
(7)
Uħud mill-Istati Membri ma pproponewx biżżejjed siti biex jiġu ssodisfati r-rekwiżiti tad-Direttiva 92/43/KEE għal ċerti tipi ta' ħabitats u speċijiet. Barra minn hekk, l-għarfien dwar l-eżistenza u t-tqassim ta' xi wħud mit-tipi ta' ħabitats fl-Anness I u xi wħud mill-ispeċijiet fl-Anness II għad-Direttiva 92/43/KEE għadu mhux komplut. Għal dawk it-tipi ta' ħabitats u speċijiet, ma jistax jiġi konkluż li n-netwerk Natura 2000 huwa komplut.
(8)
Fl-interess taċ-ċarezza u tat-trasparenza, id-Deċiżjoni ta' Implimentazzjoni 2013/739/UE għandha titħassar.
(9)
Il-miżuri previsti f'din id-Deċiżjoni huma skont l-opinjoni tal-Kumitat dwar il-Ħabitats,
ADOTTAT DIN ID-DEĊIŻJONI:
Artikolu 1
It-tmien aġġornament tal-lista tas-siti ta' importanza Komunitarja għar-reġjun bijoġeografiku Mediterranju, kif stabbilit fl-Anness, hija adottata.
Artikolu 2
Id-Deċiżjoni ta' Implimentazzjoni 2013/739/UE hija b'dan imħassra.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, it-3 ta' Diċembru 2014.

Labels: 12
19
20